title: Eriobotrya japonica
text: A niespolera u nispolera, tamién conoixida con as variants masculinas niespolero y nispolero (scientificament, en latín, Eriobotrya japonica (THUNB.) LINDL., 1821)) ye un árbol perennifolio d'a familia d'as rosacias, concabiu en a tribu Maleae, cautivau más que más por o suyo fruito comestible: a niéspola.
  
  Ye una especie introducida, natural d'o sudeste de China, que s'adapta con facilidat a muitos atros climas suaus. Actualment ye aclimatada en a Peninsula Iberica y as islas Canarias y Balears. En totz ixes puestos s'ha tornau un árbol fruital de cultura habitual, desplazando a la niespolera autoctona (Mespilus germanica) como árbol productor de niéspolas pa consumo humano. Por contraposición con a suya parient europea, se le puede dicir niespolero/a de Chapón pa fer a diferencia.
  
  Descripción 
  
  Ye un árbol de fuella perén d'entre 6 y 8 metros d'altaria, con a corona arronchada, o tronco curto y charramiau dende poca altaria, con ramas largas y diafanas y as brancas más chovens con pubescencia.
  
  As fuellas son grans, d'entre 10 y 30 cm de largo por 5–10 cm d'amplo, simples, alternas, oblongas u oblongo-elipticas, con peciolo curto y laderas aserradas. Son verde intensa, coriacias, con a nervadura muit marcada y pubescents (especialment por o envés).
  
  As flors amaneixen en agüerro, fendo parte d'inflorescencias en panicula, d'entre 10 y 19 cm de lonchitut.  O pedicelo de cada flor fa entre 5 y 8 milimetros de lonchitut y ye cubierto de pubescencia marrón u parduzca. Cada flor individual mesura entre 1.2 y 2 cm, con o cáliz feto de sepalos parcialment fusionaus, con nomás os ápex libres, fusionaus con o hipanto, que encara ye pubescent y parduzco. Os petalos que forman a corola son libres, blancos y pentameros. Os ovarios son inferos, con 5 loculos y 2 ovulos cada un.
  
  Fruito 
  
  A niéspola d'Eriobotrya japonica ye un pomo piriforme u oblongo, 3–6 cm x 1,5–5 cm. O epicarpio ye piloso u glabro, quan ye maduro de color narancha u amariella, de camín pa finals de l'hibierno u comienzos d'a primavera.
  
  A pulpa ye dulce u tansament acida, amariella u narancha, con simients muit grans en l'interior (de regular se dicen «ruellos», como es d'o presiego y a cerolla), que son angulosas y con forma variable, con numeros diversos; entre 1 y 5 en cada niéspola.
  
  Imachens
  
  Se veiga tamién 
  
  Niespolera.
  Niéspola.
  Mespilus germanica.
  Garimbasta.
  
  Referencias
  
  Vinclos externos 
  
  Árbols fruitals
  Árbols presents en Aragón